runetrust/blame-folketinget-dk huggingface dataset:
Mette Frederiksen (S), 2012-05-15:
Vi har mange unge, der falder fra i erhvervsuddannelsessystemet – det vil min kollega komme ind på efterfølgende – og den bekymring, der i hvert fald for mig er måske allerstørst, er, at vi har tusindvis af unge i vores kontanthjælpssystem, som ikke engang har færdiggjort en ungdomsuddannelse og for nogles vedkommende ikke engang færdiggjort 9. klasse.
Nick Hækkerup (S), 2020-11-24:
Jeg er enig med forslagsstillerne i, at det i et demokratisk samfund er helt afgørende, at der er den fornødne tillid til vores efterretningstjenester; at der er tillid til, at efterretningstjenesterne agerer inden for deres beføjelser, og at de samarbejder med de tilsyn, der skal kontrollere dem.
Eva Kjer Hansen (V), 2006-02-09:
Jeg synes, vi har det problem i Danmark, at når det gælder børn, som ryger ind i problemer og bl.a. skal anbringes uden for hjemmet, gribes der ind for sent; men det er jo lige præcis noget af det, vi har taget fat på med anbringelsesreformen, ved at skærpe kravene til kommunerne og ved at sætte fokus på behovet for en tidligere indsats.
Line Barfod (EL), 2004-04-21:
Vi tror altså, det ville være langt bedre at sætte ind der, og at det ville have meget større effekt for mange børn, end at vi begynder at gå ind og lave forældreegnethedskriterier, for vi mener, det er en glidebane at sætte læger til at vurdere, hvem der er egnet som forældre, og hvem der ikke er.
Hans Andersen (V), 2003-02-28:
Det er jo også derfor, at regeringen sammen med partierne her i Folketinget gik ind og lavede en behandlingsgaranti, og det er også derfor, jeg mener, at vi skal gå ind via de frivillige organisationer og styrke deres muligheder for at komme i dialog med stofmisbrugerne og få dem ud af deres stofmisbrug.
Lisbeth Bech Poulsen (SF), 2017-12-14:
Derfor er det, som Pelle Dragsted sagde, også et område, hvor der på baggrund af, at du skal have så meget kapital, du skal være af en vis størrelse for at kunne klare dig i markedet, så pr. definition ikke er en perfekt konkurrence, og det behøver der måske heller ikke at være, hvis der er de rigtige regler, der skal sikre forbrugerne. Nu ved jeg, at Dansk Folkeparti måske har haft nogle overvejelser om, om der var andre spillere, der kunne komme ind på markedet, og der er nogle, der har talt imod, at det skulle være Konkurrencestyrelsen.
Anne Grete Holmsgaard (SF), 2009-03-10:
For det fremgår af beslutningsforslaget, at det her sigter mod opholdsdirektivet, altså det direktiv, der siger, at hr. Morten Messerschmidt eller jeg eller en anden fra et EU-land har ret til at have vores familie med, hvis vi tager arbejde i et andet EU-land, eller at vi, hvis vi studerer i andet EU-land, har ret til at tage vores familie med.
Thorkild B. Fransgaard (FP), 1999-03-03:
Men nu nævnte miljø- og energiministeren, at jeg ikke skal være nervøs for, at grundloven bliver overskredet, for der har været så mange specialister til at se på det, så det kan jeg tage helt roligt, men det beroliger mig da ikke ret meget, for det har vi set ved anden lovgivning.
Jette Gottlieb (EL), 2001-05-08:
Med de bemærkninger vil jeg altså anbefale, at man vedtager det her forslag, men kan det ikke gøres, så vil jeg anbefale, at man indgår i en debat om at få åbnet op for det. Vores formål med at fremsætte det her forslag har været at afsøge de sprækker, der er, hvor vi kan se, at der er en vis åbenhed for visse rimelighedsbetragtninger, og jeg håber, at vi kan bygge videre på de åbninger, jeg har set i løbet af debatten her i dag.
Kim Andersen (V), 2008-04-10:
Det forslag fra justitsministeren, vi her har til første behandling, drejer sig om en revision af den såkaldte fodlænkeordning - en udvidelse af ordningen på baggrund af de erfaringer, der er indhøstet på området, og som man må sige har været gode og positive, både for fængselsmyndighederne og for afsonerne.
Jørgen Arbo-Bæhr (EL), 2013-01-17:
Enhedslistens ordfører er desværre forhindret i at møde op, så jeg vil holde talen på hans vegne. Enhedslisten kan tilslutte sig forslaget om, at førtidspensionister, der modtager pension efter den gamle lov, nu får mulighed for at overgå til førtidspension efter reglerne i lov om social pension.
Pernille Vigsø Bagge (SF), 2007-06-01:
Jeg kunne godt tænke mig at høre, hvad familie- og forbrugerministeren har at sige til sin ordførers udtalelser, hvori vi har en helt klar melding om, at der faktisk er nogle, der skal fratages det her særlige børnetilskud, frem for at der er nogle, der skal tildeles det.
Mai Mercado (KF), 2015-05-07:
Det burde være sådan, at medarbejderne, både i Forsvarets Efterretningstjeneste og Politiets Efterretningstjeneste, kan gå til deres chef, og jeg kan også være bekymret for, om det her forslag, hvis det blev vedtaget og implementeret, så ville forringe det forhold, man ville få som medarbejder til sin nærmeste chef.
Line Barfod (EL), 2003-05-08:
i arbejde«, at virksomhederne skal have endnu lettere end i dag ved at fyre folk, som er ansat på normal løn, og i stedet få dem som tvangsaktiverede på kontanthjælp. Det betyder sammen med alle de nedskæringer, som man samtidig laver over for folks indkomst, at de, der har det sværest her i samfundet, får det endnu sværere, og at de, der i dag er så heldige at have et arbejde, kan risikere, at de også skal have dårligere vilkår.
Villy Søvndal (SF), 2004-04-21:
Det er klart, at det hele tiden har været mit udgangspunkt - også på samrådet den 23. marts - at der i sagens natur er oplysninger, der ikke kan offentliggøres, personfølsomme oplysninger, landefølsomme oplysninger og oplysninger, hvor man beder om diskretion fra andre landes efterretningsvæsener.
Marianne Jelved (RV), 2000-04-11:
Hr. Holger K. Nielsen kom med en meget interessant betragtning og sagde: Hvis der engang om mange, mange år blev en europæisk offentlighed - jeg tror, hr. Kristian Thulesen Dahl tog det op - så kunne man snakke om noget andet end det, der er SF's holdning i dag.
Anders Samuelsen (LA), 2016-05-03:
Først vil jeg kommentere statsministerens indledende bemærkning, som jeg vælger at opfatte som mere polemisk end realpolitisk, om åbne grænser og lukkede kasser, for jeg tror, at statsministeren er fuldt bevidst om, at åbne grænser har vi aldrig nogen sinde tænkt os skulle indføres i en situation, hvor man har adgang til de offentlige kasser.
Jann Sjursen (KRF), 1999-02-04:
Det, der kalder mig op på talerstolen, er nok en gang den vildfarelse, som i virkeligheden flere ordførere og også hr. Svane gør i denne her sammenhæng ved igen og igen at fremhæve, at vi ligesom ønsker at låse debatten fast i en værdikommission og begrave debatten i kommissionsarbejde.
Mattias Tesfaye (S), 2020-05-13:
Og i vores ihærdige indsats for at bekæmpe smittekæderne og få dem brudt tror jeg at vi skal være ekstremt præcise, og til den præcision hører altså også, at jo, der er en overrepræsentation, og ja, der er flere smittede, og det skyldes ikke kun sociale årsager, men det skyldes også sociale årsager.
Jacob Jensen (V), 2023-11-22:
Før nye fodertilsætningsstoffer kan anvendes i EU og hermed også i Danmark, skal de EU-godkendes efter en grundig risikovurdering foretaget af Den Europæiske Fødevaresikkerhedsautoritet kaldet EFSA med fokus på effektivitet, dyresundhed og fødevaresikkerhed.
Thorkild B. Fransgaard (FP), 1999-03-25:
Derfor vil det blive meget kort, hvad jeg siger denne gang: Man indfører et register, hvortil der bliver pligt til at indberette ved mistanke, ja pligt til at indberette, hvis der er noget uønsket, hvis der er nogle grupper, der mener, at der er noget uønsket.
Kristian Thulesen Dahl (DF), 2004-12-15:
Her er det jo klart, også efter den diskussion, vi havde i formiddag om selskabsskatten og omkostningerne for virksomhederne, at når man lægger øgede byrder på virksomhederne, bliver konsekvensen som oftest, at priserne på virksomhedernes varer vil stige, fordi omkostningerne skal hentes hjem.
Lene Garsdal (SF), 2004-01-22:
Den udvikling, som medførte, at det var svært at få besat apotekerstillinger i tyndt befolkede egne, var uacceptabel, og efter SF's opfattelse vil den model, som beskrives i lovforslaget, kunne skabe en mere smidig og hensigtsmæssig apoteksstruktur.
René Christensen (DF), 2014-03-11:
En stor del af fiskerne har faktisk noget, der ligner et sted mellem 75 og 80 pct. af deres fiskeri i norsk farvand, og derfor er det selvfølgelig vigtigt for os at følge op på, hvad det er for nogle konsekvenser, det her har, både i forhold til beskæftigelsen, men så sandelig også i forhold til økonomien.
Morten Homann (SF), 2002-12-10:
Hvis jeg var lejer og man havde prøvet at lave en aftale om at finansiere en del af det her, og man så ikke var blevet enig, og der så var kommet et lovindgreb, som havde sagt, at nu skulle pengene alligevel inddrages, så ville jeg føle mig lidt snydt, og så ville jeg føle, at mens de velstillede i whiskybæltet får skattestoppet, får man nu med Socialdemokratiets hjælp som almen lejer en ekstraskat.
Ole Vagn Christensen (S), 1997-12-12:
Jeg er nødt til at stille hr. Bendt Bendtsen et spørgsmål, selv om jeg faktisk troede, at vi var enige om, at den danske aftalemodel er en fornuftig model til at klare arbejdsmarkedsforholdene med; at det ikke er noget, der skal blandes lovgivning ind i. Nu forstår jeg, at hr. Bendt Bendtsen og Det Konservative Folkeparti mener, at vi skal have EU til at bestemme, hvordan arbejdsmarkedets forhold skal organiseres i det her land.
Christian Friis Bach (RV), 2014-01-16:
Jeg ser jo normalt Venstre som et parti, der går ind for frihed og har tillid til ledelse, og der vil jeg bare høre ordføreren, om ikke forslaget her så har lidt en snert af planøkonomi i sig, altså på den måde, at man ligesom tvinger en beregningsmodel og en bestemt måde at agere på ned over ledelser og institutioner i konkrete tilfælde uden hensyntagen til, at der måske overhovedet ikke var brug for den beregning, eller at der kunne være andre måder at gå til spørgsmålet på.
Villy Søvndal (SF), 1997-11-21:
Når der er kigget på sammenhænge til andre steder, kan jeg godt se sammenhængen over til Erhvervsministeriet, jeg kan også se den til Miljøministeriet, men jeg har fantastisk svært ved at se den i forhold til det sociale område, den sociale diskussion, og det synes jeg er en mangel i en byggepolitisk redegørelse.
Peter Skaarup (DF), 2001-06-01:
Hvis den irakiske kvinde ved, at det at begå kriminalitet er ensbetydende med, at man bliver sendt tilbage til Irak eller tilbage til det nærområde - det behøver jo ikke være tilbage til Irak - hvor hun kommer fra, så tror jeg ikke på, at der bliver begået nogen som helst kriminalitet.
Per Stig Møller (KF), 2009-05-06:
Hvis jeg skal se på det lange perspektiv, vil Europa have mere glæde af et europæisk Tyrkiet som en del af den europæiske sikkerhedspolitik det er de jo i NATO i forvejen - som så betyder, at hvis der skulle komme denne Clash of Civilizations, som Samuel Huntington har talt om, er det jo nok klogere, at Tyrkiet er blandt de europæiske lande i stedet for dem, der måtte være antieuropæiske.
Søren Søndergaard (EL), 2003-10-08:
Det, jeg efterlyser, er, om Socialdemokratiet har en aftale med regeringen om, at det naturligvis kommer i Folketinget, eller om man kan risikere, at regeringen afviser at tage det i Folketinget og bare kører det igennem Det Udenrigspolitiske Nævn uden en diskussion her.
Finn Sørensen (EL), 2017-04-28:
Men et af de initiativer er jo den her såkaldte integrationsuddannelse, og jeg kan da huske, at da vi behandlede det lovforslag, var ordføreren og jeg meget enige om, at det, som det måske i virkeligheden handlede om, ikke i så høj grad var uddannelse, men at det faktisk var indslusningsløn ad bagdøren.
Susanne Clemensen (CD), 1999-02-12:
For det næste er vi i CD tilfredse med, at arbejdsministeren har givet tilsagn om, at han gennem nedsættelsen af et seniorpolitisk initiativudvalg vil se på de problemer, som ændringen af efterlønsordningen afstedkommer for de offentligt ansatte, der automatisk bliver afskediget som 60-årige. Her tænker jeg særlig på de mange ansatte i forsvaret.
Mette Frederiksen (S), 2009-05-12:
Hvis ordføreren kan svare bekræftende på, at der er kommet mere bureaukrati, er ordføreren så enig i, at konsekvenserne af det bureaukrati, der er vokset, er medarbejdere, der bliver slidt ned, der har for højt sygefravær, der har for stor søgning til førtidspension, og at konsekvenserne for den enkelte ældre er, at der er mindre tid i ældreplejen i dag, end der var tidligere?
Jens Hald Madsen (V), 2001-05-28:
Først til SF: Hvis den lykke skulle indtræffe, som jeg tror på, at vi får en ny borgerlig-liberal regering, så er det jo spørgsmålet, om en hel global aftale vil brase sammen på baggrund af, at vi laver en fastfrysning af 1999-niveauet.
Flemming Møller Mortensen (S), 2014-11-07:
Altså, garantier giver man meget sjældent, det er det i hvert fald de færreste der vover at gøre her fra Folketingets talerstol, men jeg tror, at det her lovforslag vil medføre en endnu bedre geografisk dækning og stadig væk med et meget højt fagligt niveau i forhold til vejledning og rådgivning.
Christina Egelund (LA), 2017-05-05:
Det lyder lidt på ordføreren, både i bemærkningerne her, men sådan set også i talen, som om det skulle være noget nyt for ordføreren, at både partiet Venstre, Det Konservative Folkeparti og mit eget parti, Liberal Alliance, ikke mener, at det er uforeneligt at være dansker og at have en anden etnisk herkomst.
Hans Christian Schmidt (V), 2010-05-20:
Jeg er ikke imod, at man vælger de løsninger derude, men det er klart, at nu, hvor vi går ind og giver loven et serviceeftersyn, så agter jeg at holde nøje øje med, om det her nu også sker på en sådan måde, at det i hvert fald bliver koordineret og passer sammen, for det er jo det vigtige ved transporten, både at den passer sammen med de forskellige transportformer, og at den passer til dem, der skal bruge den.
Jes Lunde (SF), 1998-06-24:
Så jeg vil da vælge at spørge hr. Jens Peter Vernersen, om det ikke er hr. Jens Peter Vernersens indtryk, at det er meget almindeligt, forud for at regeringen lægger større politiske udspil frem - det kan være finanslov, det kan være pinsepakke og sådan nogle ting - at regeringen da orienterer sig i forhold til flere forskellige partier, fornemmer, hvad der er deres grundopfattelser af tingene, hvilke brikker de har lyst til at arbejde med, hvilke de absolut ikke vil arbejde med, at det er en hel normal procedure for enhver regering?
Aaja Chemnitz (IA), 2025-11-28:
Tjenestemandspensionen er en betegnelse, som er ved at blive udfaset, og det vil sige, at vi i Grønland har en gruppe på ca. 800 i alt, som er tjenestemænd, men jeg kunne godt tænke mig at høre Venstre, hvordan man også kan være opmærksom på de tre andre grupper, nemlig dem, som er pensionerede tjenestemænd under staten, men også både de erhvervsaktive og pensionerede under kommunerne og selvstyret.
Line Barfod (EL), 2009-03-27:
Jeg forstår det lidt sådan, at Dansk Folkepartis ordfører kommer med en masse ord om, at man synes, der skal gøres noget, men at man rent faktisk ikke vil stemme for de tiltag, som fagbevægelsen selv peger på vil kunne sikre ordentlige vilkår, lige vilkår.
Frank Dahlgaard (KF), 1998-12-09:
Jo, men spørgsmålet er, hvor den danske regering står, og hvad der er politikken i den situation, der er ved at udvikle sig. Hvis det allerede næste år kommer dertil f.eks. i forbindelse med regeringsforhandlinger, at der kommer et forslag om, at der nu skal være flertalsafgørelser på dette område for at koordinere skatterne, vil den danske regering så støtte det, eller vil man tage afstand fra det og sige, at udformning af skatterne er et nationalt anliggende?
Carsten Hansen (S), 2006-12-15:
Jeg synes, det er ærgerligt, at De Radikale har slået ind på den vej, fordi man ad den er med til at tage lejernes penge og jo er med til at pålægge en samfundsgruppe en særlig byrde, når man tømmer Landsbyggefonden og belåner den urimelig skævt.
Thor Pedersen (V), 2006-05-09:
For det andet er det også i strid med det, vi i øvrigt for nærværende diskuterer, og vi ved, det er et kommunalt ønske, at man har mål- og rammestyring, og det er i virkeligheden så op til den kommunale sektor selv og de nye regioner selv at udnytte de økonomiske muligheder.
Jens Peter Vernersen (S), 1999-05-26:
Derved bliver forslaget populisme, der er nemt at gennemskue, eller, som det tidligere konservative folketingsmedlem Connie Hedegaard skrev i Politiken forleden: »Nogle gange spørger jeg mig selv, efter at jeg er trådt ud af Folketinget: Hvor utroværdige tør politikere gøre sig selv med deres populistiske løfter?«
Martin Geertsen (V), 2022-06-03:
En anden del af Venstres folketingsgruppe er af den opfattelse, at det beslutningsforslag, vi vedtog forleden, foreløbig er den rigtige vej at gå, altså at vi indfører en model, hvor man, når man på den ene eller anden vis er i kontakt med offentlige myndigheder, bliver opfordret til at tage stilling til spørgsmålet om organdonation, når ens svar i øvrigt ikke er forbundet med yderligere konsekvenser.
Jann Sjursen (KRF), 2002-05-30:
Hr. Jens Rohde sagde det langsomt og tydeligt i sin ordførertale, og derfor tror jeg også, jeg fik noteret korrekt - men alligevel med et lille forbehold - at hr. Jens Rohde sagde: Regeringen har brudt mange års traditioner og indledt en ny praksis i dansk politik.
Lene Espersen (KF), 2000-05-02:
Det var hr. Keld Albrechtsens bemærkning om, at det fremsatte forslag til vedtagelse fra den borgerlige fløj ikke tilgodeser forbrugerne, der fik mig på talerstolen, for det kræver åbenbart et større pædagogisk eksperiment at få forklaret hr. Keld Albrechtsen, hvad problemstillingen er omkring omkostningsniveauet.
Søren Søndergaard (EL), 2004-03-31:
Eller om, hvilke oplysninger der fik regeringen til at komme med meget kontante udmeldinger om masseødelæggelsesvåben, f.eks. om atomvåben, til trods for at regeringen var i besiddelse af massiv dokumentation af det modsatte. Derfor er der behov for en uafhængig undersøgelse af forløbet, som når til bunds i sagerne.
Morten Bødskov (S), 2012-11-14:
Jeg tror også, at hr. Peter Skaarup ganske udmærket er klar over, at når man eksempelvis flygter fra Afghanistan eller man flygter fra Syrien, når man flygter igennem den halve verden, så har man altså ikke tid til at finde ud af, om der sidder en såkaldt rød eller blå regering i Danmark.
Flemming Damgaard Larsen (V), 2004-01-29:
For at sikre, at ejendomsejere eller erhvervslejere eller bygherrer i det hele taget ikke skal vælge slet ikke at lave ombygninger overhovedet, er det fornuftigt, at der med lovforslaget sættes en maksimalgrænse på 12,5 pct. af ombygningssummen.
Keld Albrechtsen (EL), 2004-06-01:
Jeg er glad for, at hr. Nicolai Wammen - i modsætning til Venstres ordfører, der mente, at man kan fortolke reglerne og bare køre derudad - understreger, at moratoriet, altså stop for godkendelse af gensplejsede afgrøder i EU, skal fastholdes.
Pernille Rosenkrantz-Theil (S), 2013-04-26:
, både når vi taler om det krav, og også når vi taler om værnsregler, når vi taler om det her med de tjenestemandslignende forhold, når vi taler om, at vi ikke lægger op til at afskaffe 60-årsreglen fra den ene dag til den anden, som var et KL-krav.
Anni Matthiesen (V), 2018-05-04:
Alternativets ordfører skal forstå det på den måde, at jeg helt klart anerkender, at der er et problem, og at jeg også synes, at vi har et medansvar for at få kigget på det her, og hvordan vi forhåbentlig kan finde bedre løsninger. Når det så er sagt, synes jeg måske ikke, at løsningsmodellen her er den rette vej at gå.
René Christensen (DF), 2021-11-11:
En velfærdslov er faktisk et skridt i den rigtige retning, men hvis vi skal lave en velfærdslov, skal vi da lave en velfærdslov, der har værdi og kvalitet for borgerne, så vi kan se, at vi får en bedre velfærd, at vi får en bedre ældrepleje, at vi får en bedre folkeskole.
Peter Hummelgaard Thomsen (S), 2019-11-19:
Selv om vi med det her lovforslag indfører et midlertidigt tilskud til de børnefamilier i kontanthjælpssystemet, som har mindst, vil der stadig væk være en gevinst ved at arbejde, f.eks. vil en typisk enlig forsørger med to børn, som får et job og tjener den laveste løn for ufaglærte på HK's område, have en månedlig gevinst på cirka 3.000 kr., og det er vel at mærke forskellen, når der er taget højde for det nye børnetilskud.
Jan E. Jørgensen (V), 2017-05-04:
Det er ikke hver dag, man oplever det, selv om jeg jo selvfølgelig er helt med på, at uanset hvordan Folketinget bliver sammensat, er det hr. Kenneth Kristensen Berth, der har ret til at fortælle, hvad befolkningen mener, for det er hr. Kenneth Kristensen Berth og kun hr. Kenneth Kristensen Berth, der ved, hvad folk går rundt og mener.
Benny Engelbrecht (S), 2021-04-29:
Forslagsstillerne begrunder beslutningsforslaget med, at den nuværende trafikbetjening gennem årene har været genstand for megen debat og utilfredshed, og forslagsstillerne finder det grundlæggende uholdbart og principielt forkert, at danske rejsende fra Bornholm til hovedstadsområdet skal i transit gennem Sverige på svenske vilkår for at komme frem.
Sonja Mikkelsen (S), 2000-11-17:
Jeg vil naturligvis bidrage, hvad jeg kan, til et frugtbart udvalgsarbejde, og jeg håber meget, at det kan lykkes i den sammenhæng at få fjernet de usikkerhedsmomenter, der måtte være omkring denne her samlede løsning, som efter min bedste overbevisning i høj grad er en styrkelse af mulighederne for at gennemføre det folkesundhedsprogram, som der også her i Folketinget har været vist så stor opbakning til. Så jeg håber, at vi også i den anden ende kan samles bredt omkring det forslag, der her er fremsat.
Carina Christensen (KF), 2010-05-11:
Jeg synes ikke, den udvikling, vi har set i forhold til sms-lån her i Danmark, er alarmerende, men jeg er selvfølgelig glad for, at Forbrugerombudsmanden og regeringen følger området tæt, så man hele tiden kan holde øje med, om der sker en alarmerende udvikling.
Anders Samuelsen (RV), 2003-01-31:
Her er det lidt mere indirekte, man rammer folk på deres brød, men i den sidste ende kan det også have fysiske konsekvenser, og det er ikke særlig tiltalende. Jeg tror faktisk, at fagforeningerne og fagbevægelsen ville stå stærkere ved at komme fri af denne evige mistænksomhed: Er folk medlem frivilligt, eller er de det, fordi de er tvunget ind i det? Ikke mindst når man tager Max Bæhrings synspunkter om, hvor lidt eksklusivaftalerne reelt betyder, i betragtning. Vi går stærkt ind for den personlige frihed i Det Radikale Venstre.
Keld Albrechtsen (EL), 2003-03-25:
Det behøver jeg ikke planlægge, og jeg behøver ikke at risikere, at jeg på grund af dårligt vejr ikke kan komme over Ystad, og så skal jeg med en færge til Køge, hvor jeg ikke kan få en køjeplads, fordi man har brugt de 8 mio. kr. til noget andet, osv.
Per Clausen (EL), 2008-12-12:
Jeg har gentagne gange sagt, at vi meget gerne vil indgå i forhandlinger om et forlig på energiområdet, og gentagne gange har politikere stået her i Folketingssalen og sagt, at det syntes de da var en god idé, men jeg må sige, at de så bag de lukkede døre har været enige om, at det var en dårlig idé.
Anders Fogh Rasmussen (V), 2007-01-10:
Jamen jeg svarede jo nej på spørgsmålet og uddybede det så, og jeg kan i øvrigt sige, at spørgsmålet om udlevering af personer til lande, hvor de risikerer dødsstraf, er et spørgsmål om anvendelse af den europæiske menneskerettighedskonvention.
Ulla Tørnæs (V), 2011-12-19:
Mit spørgsmål til Socialdemokraternes ordfører, hr. Lennart Damsbo-Andersen, var blot, om han er enig med fru Marianne Jelved i, at det er problematisk, at man skal have et job med en lønindtægt på 29.600 kr., hvis man skal gå fra kontanthjælp til et job.
Christian H. Hansen (DF), 2007-01-23:
Nu er det ikke, fordi jeg står og vil drømme mig fuldstændig tilbage til Morten Korch – det kan i øvrigt være dejligt nok at gøre det en gang imellem, det kan være befriende, der er slet ikke de samme problemer, som man ser i dag – men det, som er omtalt her af Det Dyreetiske Råd, og noget af det, som vi også drøfter i dag på baggrund af Enhedslisten forslag, er egentlig bare noget, som er naturligt.